b'\n_START_ARTICLE_\nTeisin\xc4\x97 subsumcija\n_START_PARAGRAPH_\nSubsumcija (lot. sub - po, sumere - imti, participas II sumptum) subsumpcija - teisinis metodas; veiksmas, kai viena teisi\xc5\xa1kai reik\xc5\xa1minga s\xc4\x85voka priskiriama kitai. Subsumcija svarbi taikant ir ai\xc5\xa1kinant teis\xc4\x99._NEWLINE_Abstrakti teis\xc4\x97s norma taikoma visada konkre\xc4\x8diam atvejui. Norint teisi\xc5\xa1kai priskirti (kvalifikuoti) \xc4\xafvyk\xc4\xaf, veik\xc4\x85, rei\xc5\xa1kin\xc4\xaf, b\xc5\xabtina nustatyti atitinkam\xc4\x85 kvalifikuojamo dalyko ir normos santyk\xc4\xaf._NEWLINE_Subsumuojamos teis\xc4\x97s norm\xc5\xb3 strukt\xc5\xabra - "jei - tada". "Jei" dalyje nusakoma normos hipotez\xc4\x97, "tada" dalyje - elgesio taisykl\xc4\x97, sankcija. Normos sud\xc4\x97ties po\xc5\xbeymiai apima \xc4\xafvairius elementus, tod\xc4\x97l atitinkamam subsumavimui yra reikalinga po\xc5\xbeymi\xc5\xb3 visuma, nes tik tuomet gali b\xc5\xabti taikoma norma. Teisin\xc4\x97 pasekm\xc4\x97 kyla tik esant arba \xc4\xafvykd\xc5\xbeius visas normos veikimo s\xc4\x85lygas. Jei, pvz., normoje minimi nu\xc5\xbeudymo kaip veikos po\xc5\xbeymiai, tada sankcija kyla tik tuomet, jei yra i\xc5\xa1pildomi visi nu\xc5\xbeudymo kaip nusikaltimo sud\xc4\x97ties po\xc5\xbeymiai._NEWLINE_Subsumcijai b\xc5\xabtinas s\xc4\x85vokos apibr\xc4\x97\xc5\xbeimas, naudotinas kaip abstraktesn\xc4\x97 s\xc4\x85voka. Teisinis apibr\xc4\x97\xc5\xbeimas - teisinio teksto ai\xc5\xa1kinimo rezultatas.\n_START_SECTION_\nPavyzd\xc5\xbeiai\n_START_PARAGRAPH_\nPetriukas reikalauja i\xc5\xa1 Jonuko sumok\xc4\x97ti u\xc5\xbe knyg\xc4\x85 sutart\xc4\x85 kain\xc4\x85._NEWLINE_Subsumcijos klausimas: ar gali P reikalauti i\xc5\xa1 J sumok\xc4\x97ti u\xc5\xbe knyg\xc4\x85 pagal LR CK XZY str.?_NEWLINE_1. S\xc4\x85lyga: b\xc5\xabtina, kad J ir P b\xc5\xabt\xc5\xb3 sudar\xc4\x99 knygos pirkimo - pardavimo sutart\xc4\xaf._NEWLINE_2. Apibr\xc4\x97\xc5\xbeimas: sutartis - 2 ar daugiau \xc5\xa1ali\xc5\xb3 suderinta valia, sutampanti d\xc4\x97l konkretaus pirkimo - pardavimo dalyko (apibr\xc4\x97\xc5\xbeimas cituojamas pagal atitinkam\xc4\x85 teis\xc4\x97s norm\xc4\x85, \xc4\xaftvirtint\xc4\x85 \xc4\xafstatyme ar kitame teis\xc4\x97s akte)_NEWLINE_3. Subsumavimas: J ir P sutar\xc4\x97, kad P perduosi\xc4\x85s Jonukui knyg\xc4\x85 u\xc5\xbe konkret\xc5\xb3 pinigin\xc4\xaf u\xc5\xbemokest\xc4\xaf._NEWLINE_4. Konstatavimas (konkliuzija): J ir P sudar\xc4\x97 pirkimo - pardavimo sutart\xc4\xaf._NEWLINE_I\xc5\xa1vada: J turi sumok\xc4\x97ti P._NEWLINE_Pagal konkre\xc4\x8dias bylos aplinkybes gali b\xc5\xabti tikrinama, ar sutartis galioja, ar kaina nesumok\xc4\x97ta, ar reikalavimas nei\xc5\xa1nyko, ar n\xc4\x97ra kit\xc5\xb3 teisini\xc5\xb3 kli\xc5\xab\xc4\x8di\xc5\xb3 reikalavimui \xc4\xafgyvendinti ir pan. Tokiu atveju po antrojo \xc5\xbeingsnio sekt\xc5\xb3 v\xc4\x97l papildomos s\xc4\x85lygos, po \xc5\xa1i\xc5\xb3 - atitinkam\xc5\xb3 s\xc4\x85lyg\xc5\xb3 teisiniai apibr\xc4\x97\xc5\xbeimai, po kuri\xc5\xb3 - konstatavimas d\xc4\x97l konkre\xc4\x8di\xc5\xb3 s\xc4\x85lyg\xc5\xb3 atitikimo arba ne. Jei ne\xc4\xafvykdomos teisinio apibr\xc4\x97\xc5\xbeimo s\xc4\x85lygos, prieinama i\xc5\xa1vados, kad konkreti situacija neatitinka s\xc4\x85lyg\xc5\xb3 atitinkamai normai taikyti.\n_START_SECTION_\nFormos\n_START_PARAGRAPH_\nSubsumcija gali b\xc5\xabti d\xc4\x97stoma \xc4\xafvairia forma. Auk\xc5\xa1\xc4\x8diau pateikiama subsumcija - ekspertiz\xc4\x97s stiliumi, kai po apibr\xc4\x97\xc5\xbeim\xc5\xb3 seka normos sud\xc4\x97ties po\xc5\xbeymi\xc5\xb3 konstatavimas ir konstatuojama teisin\xc4\x97 pasekm\xc4\x97. Kita subsumcijos forma - nuosprend\xc5\xbeio stilius.'